Apple rahbari Samsung Mobile boshlig‘idan kam maosh olishi aniqlandi

Hozirgi kunda mobil qurilmalar bozorida Samsung va Apple kompaniyalari yetakchi ekanligi ma’lum. Kompaniyalarning daromadlari ham shunga yarasha yuqori bo‘lishi, ularning rahbarlari ham yaxshi foyda ko‘rishi hech kimga sir emas. Mail.ru sayti esa ular rahbarlarining daromadlarini o‘zaro solishtirdi.
O‘tgan yili Janubiy Koreyada qabul qilingan qarorga ko‘ra, agar biror kompaniya rahbarining daromadlari 500 million von (taxminan 467 ming dollar)dan oshadigan bo‘lsa, bu to‘g‘ridagi ma’lumotni xalqqa oshkor etishi lozim. Ushbu chorani ko‘pchilik samarasiz, deb hisoblaydi, chunki ko‘pincha kompaniyalarning haqiqiy sohiblari rahbar lavozimida ishlashmaydi. Biroq baribir qiziq ma’lumotlar oshkor bo‘ldi, deyiladi xabarda.

Xususan, Samsung kompaniyasining mobil qurilmalar ishlab chiqaruvchi bo‘limi rahbari J.K. Shin 2013-yil davomida jami 2,77 milliard von (5,8 million AQSh dollari) miqdorida daromad olgan. Bundan 1,17 milliardi uning maoshi bo‘lsa, qolgan summa – erishilgan yutuqlar uchun bonuslar va boshqa rag‘batlantirishlardir.

Apple rahbari Tim Kuk bo‘lsa o‘tgan yil davomida “atigi” 4,25 million dollar foyda ko‘rgan, bu raqobatchi kompaniya rahbarining daromadidan ancha kam. 2012-yili esa Tim Kuk bundan salgina ozroq –  4,17 million dollar daromad olgan.